ג'נט מקארדי

ביוגרפיה

מקארדי נולדה בלונג ביץ', קליפורניה. למקארדי יש שלושה אחים הגדולים ממנה ושמם מרקוס, סקוט ודסטין והיא בעלת מוצא הולנדי, צרפתי, אירי, איטלקי ושוודי. מקארדי גילתה התעניינות במשחק לאחר שצפתה בהאריסון פורד מופיע ב"מלחמת הכוכבים" בפרק "תקווה חדשה". לאחר החלמתה של אמהּ ממחלת הסרטן, בגיל 8, החלה מקארדי את קריירת המשחק שלה.

2000–2006: התחלת הקריירה

ההופעה הראשונה של מקארדי הייתה בגיל 8, בשנת 2000, בתוכנית הטלוויזיה "MADtv". מאז הופיעה בתפקידי אורח בכמה תוכניות טלוויזיה כמו חוק וסדר: מדור מיוחד, CSI, מלקולם באמצע, מדיום, לינקולן הייטס, ויל וגרייס, זואי 101, טרו ג'קסון, המשפט של איימי, הבפנים, קרן סיסקו וקרוב הביתה. ב-2003 שיחקה לצד האדם שממנו שאבה את השראתה, האריסון פורד, בסרט "Hollywood Homicide". ב-2005 הייתה מועמדת לפרס האמנית הצעירה עבור הופעת האורח הטובה ביותר, בתוכנית "Strong Medicine". היא בנוסף הופיעה בכמה פרסומות, כמו אחת לריצה מהירה ועוד אחת על לחצות את הכביש בבטיחות.

2007–2012: איי קרלי ומוזיקה

משנת 2007 היא החלה להופיע בערוץ ניקלודאון בסדרה iCarly, בתור חברתה הטובה ביותר של קרלי, סֶאם פאקֶט והמשיכה להיות חלק מהסדרה עד שנגמרה ב-2012. ב-2008 הייתה מועמדת לפרס האמנית הצעירה עבור עבודתה בסדרה iCarly ועבור ההופעה שלה בתור דורי סורנסון בסרט הטלוויזיה "היום האחרון של הקיץ". בנוסף, ב-2009 הועמדה בפרס בחירת הנוער 2009 לפרס "החבר הטוב ביותר מהטלוויזיה" עבור עבודתה בiCarly. בנוסף שיחקה את ברטה ב"פרד: הסרט" שהושק ב-2010 ומבוסס על סדרת יוטיוב על פרד פיגלהורן.
ביוני 2008, מקארדי אישרה באתרה הרשמי שהיא עובדת על אלבום הבכורה שלה. הסינגל הראשון, "So Close" (בתרגום חופשי: כל כך קרוב), הושק ב-10 במרץ 2009. הסינגל השני, "Homeless Heart" (בתרגום חופשי: לב חסר בית), הושק ב-19 במאי באותה השנה. שיר זה הוקדש לחברה של מקארדי, קודי ווטרס, שמת ממחלה בגיל צעיר, לכן 20% מן ההכנסות הלכו לקרן של קודי ווטרס. היא פגשה אותו בבית חולים הנמצא בעיר ממפיס. ב-6 ביולי 2009, הודיעה מקארדי בבלוג הרשמי שלה שחתמה על חוזה עם חברת התקליטים "קפיטול רקורדס נשוויל" ב-16 באפריל 2010, כמה מהשירים מאלבום הבכורה של מקארדי שעמד לצאת הושקו באינטרנט. הסרטונים לשירים אלו הושקו לפי הצבעה למעריציה של מקארדי, שבה נשאל איזה שיר צריך לצאת כסינגל ראשון לג'נט. השיר "Not That Far Away" (בתרגום חופשי: לא כל כך רחוק) קיבל את מרב ההצבעות והושק לרדיו קאנטרי ב-24 במאי 2010 ולאייטונס ב-1 ביוני.
בתאריך 17 באוגוסט 2010 מקארדי השיקה מיני אלבום בכורה הכלל את השיר "Not That Far Away" ובנוסף לו שלושה שירים חדשים: "Break Your Heart", "Put Your Arms Around Someone"' "Stronger". גרסת האייטונס כללה שיר הנקרא "Me With You" כשיר בונוס. השיר "Stronger" נכלל בנוסף לאחר מכן באלבום ה35 של סדרת האלבומים "Now That's What I Call Music!". ב-31 באוגוסט 2010. הסינגל השני של מקארדי, "Generation Love", הושק כהורדה דיגיטלית ב-22 במרץ 2011 והושק לרדיו ב-25 באפריל 2011. חברת ההקלטות קפיטול רקורדס נשוויל השיקה את השיר השביעי למיני אלבום בתאריך 8 בפברואר 2012. האורך המלא של האלבום הושק לאייטונס ב-5 ביוני, זה הוא גם האלבום באורך המלא הראשון של מקארדי. ב-11 ביולי 2012, פרסמה Fanlala ראיון עם ג'נט, בו היא מציינת כי "מאז שעזבתי את חברת ההקלטות שלי, אני בערך בין פרויקטים שונים עכשיו. עזבתי את קפיטול רקורדס נשוויל רק לאחרונה, אני באמת רק מנסה לחשוב מה הלאה. לאחרונה התחלתי לעבוד על התוכנית החדשה שלי ואני מנסה לחשוב מה אני אעשה עם המוזיקה שלי מעכשיו." ב-31 ביולי 2012, How to Rock פרסמה ראיון עם ג'נט, בו היא מדברת על המשחק שלה ועל קריירת המוזיקה שלה. ראיון המשכי פורסם ב-8 באוגוסט, בו ג'נט מהרהרת על נושא המוזיקה שלה.

2013–הווה: סאם וקאט וBetween

מקארדי כיכבה לצד אריאנה גרנדה בסדרה של ניקלודיאון, סאם וקאט, בה היא משחקת את דמותה הידועה, סאם פאקט, בעוד שאריאנה גרנדה משחקת את דמותה הידועה קאט ולנטיין. עלילת הסדרה מתמקדת בשתי בנות אלו ההופכות להיות שותפות לדירה ומקימות עסק שמרטפות משלהן. סדרה זו הושקה ב-8 ביוני 2013. ב-2014 מקארדי וחברתה הטובה שגם שיחקה לצדה באיי קרלי, מירנדה קוסגרוב, נעדרו מן טקס פרסי בחירת הילדים של ניקלודיאון. מקארדי הסבירה כי היא בחרה להיעדר מטקס זה מפני שניקלודיאון הציבו אותה בסיטואציה "לא נוחה, פשרנית ולא הוגנת" בה היא הייתה צריכה לדאוג לעצמה - למקארדי ולגרנדה היו בעיות עם הרשת בנושא משכורות בהתאמה, מקארדי טענה שניקלודיאון משלמים לגרנדה יותר כסף מאשר לה על אותה עבודה. הרשת החליטה שסאם וקאט תעבור להפסקה זמנית. בהתחלה הרשת הסבירה שההפסקה הזו הייתה מתוכננת מראש ושהתוכנית לא התבטלה. ב-13 ביולי 2014, ניקלודיאון הודו בעובדה, שלאחר רק עונה אחת, התוכנית סאם וקאט מבוטלת. בין לבין החודשים שהתוכנית עדיין הייתה באוויר, שמועות רבות על סכסוך בין ג'נט לאריאנה רצו, אך לבסוף שמועות אלו הוכחו כשגויות. בראיון של Entertainment Pop, ג'נט ציינה שהיא השלימה עם גרנדה. בשנת 2013 היא שיחקה בסרט התרמית, בדמות סוואנה, השחקנית שבחבורה. היא שיחקה בסרט עם כריס אוניל, סיירה בראבו, נואה מונק ואריאנה גרנדה.
ב-13 באוגוסט 2014, מקארדי השיקה את סדרת הרשת What's Next For Sarah? (בתרגום חופשי: מה הלאה בשביל שרה?) שאותה היא כתבה, הפיקה, עבדה כעורכת בכירה וכיכבה ככוכבת ראשית. מקארדי ציינה כי סדרה זו מבוססת על החיים שלה לאחרונה והדמות הראשית אותה היא משחקת, שרה, מבוססת עלייה.
מ-2015 היא החלה לככב בסדרת מותחן-דרמה הנקראת Between (בתרגום חופשי: בין לבין), המופקת על ידי City Canada ונטפליקס, בסדרה זו היא משחקת את הדמות הראשית. 
בשנת 2016 שיחקה בסרט האימה "לכודה" (Pet) לצידו של דומיניק מונאהן, כיכבה בקומדיית הנעורים "כלבות קטנות" (Little Bitches) וחתמה על הסכם עם חברת הייצור הדיגיטלי קנבאס מדיה סטודיוס על מנת ליצור יותר קשר עם מעריציה במדיה החברתית.

כתיבה

ב-2011, מקארדי החלה לכתוב מאמרים לוול סטריט ג'ורנל. בסכום כולל היא כתבה כשמונה מאמרים לעיתון, כל אחד בנושא שונה, החל משירלי טמפל עד לביוש הגוף, בנוסף היא כתבה מדורים לסבנטין מגזין, מגזין המיועד לבני נוער וכמו כן, היא גם כתבה להפינגטון פוסט.

חיים אישיים

מקארדי חיברה מאמר עם הכותרת "כבו את המצלמה, אמא שלי נלחמת בסרטן" שפורסם בוול סטריט ג'ורנל ב-11 ביוני 2011. מאמר זה מתאר לפרטים את מלחמתה של אמה של מקארדי, דברה, במחלה ואיך משפחתה מתמודדת עם הסיטואציה הזו. במאמר מצורפות עצות של מקארדי כיצד לחיות לצד סיטואציה שכזו. כמו כן, מקארדי פעילה בקרן של קודי ווטרס, וכן בקמפיינים כגון המאבק בשינויי האקלים והקרן העולמית למען הטבע. בנוסף הופיעה בתשדיר שירות עבור "Safe Kids USA" ששודר בניקלודאון.
ב-20 בספטמבר 2013, אמה נפטרה ממחלה זו לאחר שנלחמה בה במשך 17 שנה.
ב-8 במרץ 2019, מקארדי חשפה במאמר שכתבה ל"הפינגטון פוסט" את המלחמה שלה באנורקסיה ובולמיה, הפרעה שהתחילה בגיל 11. היא חשפה בפרטים כיצד ההפרעה התחילה, כשגבר הצורך שלה להיראות קטנה ורזה בכדי לזכות בתפקידים לדמויות הקטנות מגילה. היא חיפשה עזרה לאחר שאחותה למחצה שמה לב להפרעה. עוד סיפרה על רגעי "כמעט מוות" בעקבות ההפרעה, למשל כאשר התעלפה בחדר השירותים מהתייבשות.